Αν και πριν μια εβδομάδα όλα έδειχναν ανανέωση συνεργασίας, το κλίμα έχει αλλάξει τελείως τις τελευταίες ώρες. Όπως μετέδωσε στον ΣΠΟΡ FM 94,6 ο Βασίλης Βέργης, η αποχώρηση του Μανόλο Χιμένεθ από την τεχνική ηγεσία της ΑΕΚ φαντάζει αυτή τη στιγμή το επικρατέστερο σενάριο.



Ο Ανδαλουσιανός τεχνικός φέρεται να αξίωσε μέσω του δικηγόρου του ένα ποσό της τάξεως του 1,5 εκατ. ευρώ για τον ίδιο και τους συνεργάτες του. Αυτό, ασφαλώς, προκάλεσε δυσαρέσκεια στις τάξεις της «Ένωσης», με τον Δημήτρη Μελισσανίδη να «βράζει», μιας και ήδη εισέπραττε 600.000 ευρώ ο ίδιος και άλλες 100.000 ευρώ οι συνεργάτες του και ήδη τους είχε προταθεί αύξηση αποδοχών.



Ακόμη και σήμερα η «Ένωση» μπορεί να κλείσει προπονητή, Έλληνα ή ξένο. Ήδη, εδώ και μέρες, υπάρχουν σενάρια για τον Μαρίνο Ουζουνίδη. Οι επόμενες ώρες είναι κρίσιμες και με τα τωρινά δεδομένα αν δεν υπάρχει μεγάλη ανατροπή ο 54χρονος προπονητής θα αποτελέσει παρελθόν.



